****

 **ข้อบังคับมหาวิทยาลัยธรรมศาสตร์**

**ว่าด้วยการจัดตั้งและการบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๖๕**

...............................................

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและการบริหารกองทุนสำหรับนักศึกษาที่มีความจำเป็นทางการเงิน

อาศัยอำนาจตามความในมาตรา ๑๔ (๙) วรรคสอง มาตรา ๑๖ วรรคสอง และมาตรา ๒๓ (๒)
และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุม
ครั้งที่ ๙/๒๕๖๕ เมื่อวันที่ ๑๙ กันยายน ๒๕๖๕ ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและการบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๖๕”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้ยกเลิกข้อบังคับมหาวิทยาลัยธรรมศาสตร์ว่าด้วยการจัดตั้งและการบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๖๔

 **ข้อ ๔** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“กองทุน” หมายความว่า กองทุนสำหรับนักศึกษาที่มีความจำเป็นทางการเงิน

 “คณะกรรมการบริหารกองทุน” หมายความว่า คณะกรรมการบริหารกองทุนสำหรับนักศึกษาที่มีความจำเป็นทางการเงิน

**ข้อ ๕** ให้จัดตั้งกองทุนขึ้นกองทุนหนึ่ง เรียกว่า “กองทุนสำหรับนักศึกษาที่มีความจำเป็น
ทางการเงิน” โดยมีวัตถุประสงค์ ดังต่อไปนี้

(๑) จัดสรรเป็นทุนการศึกษาให้แก่ผู้ซึ่งมหาวิทยาลัยรับเข้าศึกษาในมหาวิทยาลัยและนักศึกษาซึ่ง
ขาดแคลนทุนทรัพย์อย่างแท้จริง

(๒) จัดสรรเป็นทุนการศึกษาตามความจำเป็นให้แก่โครงการธรรมศาสตร์ช้างเผือก ซึ่งได้แก่
โครงการนักศึกษาเรียนดีจากชนบท โครงการนักศึกษาเรียนดีในเขตเมือง โครงการนักเรียนสามจังหวัด
ชายแดนภาคใต้ และโครงการที่เรียกชื่ออย่างอื่นซึ่งมหาวิทยาลัยกำหนด

 (๓) จัดสรรเป็นทุนการศึกษาให้แก่นักศึกษาทั่วไปที่มีความจำเป็นทางการเงิน

 (๔) จัดสรรเป็นทุนสงเคราะห์จ้างนักศึกษาทำงาน

 (๕) จัดสรรเป็นทุนส่งเสริมทางวิชาการให้แก่นักศึกษาที่มีความจำเป็นทางการเงิน กรณีไปฝึกอบรม ประชุม สัมมนา ดูงาน ทำวิจัย โครงการแลกเปลี่ยนนักศึกษาหรือกิจกรรมส่งเสริมการศึกษาอื่น ๆ ในลักษณะเดียวกัน ตามหลักเกณฑ์ที่คณะกรรมการบริหารกองทุนกำหนด

 (๖) จัดสรรเป็นทุนการศึกษาให้แก่นักศึกษาโครงการพิเศษอื่น ๆ ที่มีความจำเป็นทางการเงิน
และที่มหาวิทยาลัยมีนโยบายสนับสนุนให้ทุนการศึกษา

 (๗) จัดสรรเป็นทุนการศึกษาให้แก่นักศึกษาที่ประสบปัญหาภัยพิบัติต่าง ๆ เช่น อุทกภัย วาตภัย อัคคีภัย หรือโรคระบาด

 **ข้อ ๖** รายได้และทรัพย์สินของกองทุน มีดังนี้

(๑) เงินอุดหนุนที่มหาวิทยาลัยจัดสรรให้

(๒) เงินหรือทรัพย์สินที่มีผู้อุทิศหรือบริจาคให้โดยมีวัตถุประสงค์เพื่อเป็นรายได้ของกองทุน
หรือเพื่อดำเนินการตามวัตถุประสงค์ของกองทุน

(๓) ดอกผลหรือผลประโยชน์ที่ได้จากการลงทุน

(๔) รายได้อื่น หรือผลประโยชน์อื่น

เงินอุดหนุนตาม (๑) ให้จัดสรรจากค่าธรรมเนียมการศึกษาที่มหาวิทยาลัยเรียกเก็บจากนักศึกษา
ในอัตราร้อยละสิบของค่าหน่วยกิต

**ข้อ ๗** ให้มีคณะกรรมการบริหารกองทุนที่อธิการบดีแต่งตั้ง ประกอบด้วย

(๑) รองอธิการบดีที่อธิการบดีมอบหมาย เป็นประธานกรรมการ

(๒) ผู้อำนวยการกองกิจการนักศึกษา เป็นกรรมการ

(๓) กรรมการที่แต่งตั้งจากผู้ปฏิบัติงานในมหาวิทยาลัยโดยความเห็นชอบของผู้อำนวยการ
กองกิจการนักศึกษา จำนวนไม่น้อยกว่าเจ็ดคนแต่ไม่เกินสิบคน

(๔) หัวหน้างานในกองกิจการนักศึกษาที่ผู้อำนวยการกองกิจการนักศึกษามอบหมาย เป็นกรรมการและเลขานุการ

(๕) ผู้ปฏิบัติงานในมหาวิทยาลัยสังกัดกองกิจการนักศึกษาที่ผู้อำนวยการกองกิจการนักศึกษามอบหมาย จำนวนหนึ่งคน เป็นกรรมการและผู้ช่วยเลขานุการ

ให้กรรมการตาม (๓) มีวาระการดำรงตำแหน่งสองปี และอาจได้รับการแต่งตั้งใหม่อีกได้

**ข้อ ๘** ให้คณะกรรมการบริหารกองทุนมีอำนาจหน้าที่พิจารณาถึงการเป็นผู้ขาดแคลนทุนทรัพย์
ที่แท้จริงของนักศึกษาและดำเนินการบริหารกองทุนให้เป็นไปตามวัตถุประสงค์ที่กำหนดไว้ในข้อ ๕ และให้มีอำนาจกำหนดหลักเกณฑ์เพื่อปฏิบัติการให้เป็นไปตามวัตถุประสงค์ดังกล่าว

หลักเกณฑ์และวิธีการพิจารณาว่าผู้ใดขาดแคลนทุนทรัพย์อย่างแท้จริงให้คณะกรรมการบริหารกองทุนพิจารณาจากรายได้และสถานะทางเศรษฐกิจของครัวเรือนของนักศึกษา การประกอบอาชีพของครัวเรือนของนักศึกษาหรือปัญหาทางฐานะยากจนที่แท้จริงของนักศึกษาหรือของครัวเรือนของนักศึกษา

**ข้อ ๙** ให้โอนบรรดากิจการ ทรัพย์สิน งบประมาณและรายได้ของกองทุนสำหรับนักศึกษาที่มี
ความจำเป็นทางการเงิน ตามข้อบังคับมหาวิทยาลัยธรรมศาสตร์ว่าด้วยการจัดตั้งและการบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๓๘ เป็นกองทุนตามข้อบังคับนี้

**ข้อ ๑๐** ให้คณะกรรมการบริหารกองทุนซึ่งดำรงตำแหน่งอยู่ก่อนวันที่ข้อบังคับนี้มีผลใช้บังคับ
ปฏิบัติหน้าที่คณะกรรมการตามข้อบังคับนี้ต่อไปจนกว่าจะมีการแต่งตั้งคณะกรรมการบริหารกองทุนตามข้อบังคับนี้

**ข้อ ๑๑** ให้การดำเนินการตามข้อบังคับมหาวิทยาลัยธรรมศาสตร์ว่าด้วยการจัดตั้งและการบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๓๘ และข้อบังคับมหาวิทยาลัยธรรมศาสตร์ว่าด้วย
การจัดตั้งและการบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๖๔ อยู่ก่อนวันที่ข้อบังคับนี้
มีผลบังคับใช้ ให้ดำเนินการต่อไปตามระเบียบเดิมจนกว่าจะแล้วเสร็จ

**ข้อ ๑๒** ให้อธิการบดีรักษาการให้เป็นไปตามข้อบังคับนี้

 ประกาศ ณ วันที่ ๒๗ ตุลาคม พ.ศ. ๒๕๖๕

(ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย